કૌશલના આક્ષેપોથી કશિશ દિગ્મૂઢ થઇ ગઇ. પોતે કશું ખોટું કર્યું નથી તેવી તેની લાગણી હતી. સામે પક્ષે કૉફી હાઉસના ઉદ્ઘાટનના દિવસે બધાંની વચ્ચે પિતા અતુલ નાણાવટીની આબરૃ ગઈ તેથી કૌશલ ગુસ્સે ભરાયેલો હતો. કશિશે તેને સમજાવવાની કોશિશ કરી ત્યારે તેણે પોતાના ખાસ મિત્ર રોનકના હાથમાં પેપર પકડાવ્યું અને ત્યાંથી જતો રહ્યો. બધાંની વચ્ચે આવી સ્થિતિ સર્જાતાં કશિશ છોભીલી પડી ગઈ. એક પછી એક મહેમાનોએ ફંક્શનમાંથી વિદાય લીધી. કૉફી હાઉસ ખાલી થઈ ગયું.મહેન્દ્રભાઈએ તેને સાંત્વના આપી. ઉદય ત્યાંથી જવા નીકળ્યો ત્યારે કશિશે તેને અટકાવ્યો અને ન્યૂઝપેપરમાં માહિતી તેણે આપી હોવાનો આક્ષેપ કર્યાે. વારસામાં ભાગ ન મળે તે માટે ઘરમાંથી કાઢવા કૌશલ સાથે પરણાવી દેવાની તેની અને ભાભીની ચાલ હતી તેમ જણાવી કશિશે ઉદયને ઘણુ સંભળાવ્યું. ગુસ્સે ભરાયેલી કશિશે ઉદયને તમાચો ઝીંકી દીધો. બીજી તરફ કશિશને ધ્યેયે એમ કહીને અટકાવી કે આ કામ તેણે કર્યું છે. આથી કશિશ અવાચક થઈ ગઈ. ન્યૂઝપેપરમાં સમાચાર ધ્યેયે આપ્યા હતા તેવું તેના મોઢે સાંભળવા છતાં તેને વિશ્વાસ થતો ન હતો. ઉદય મહેન્દ્રભાઈને લઈને જતો રહ્યો. ધ્યેયે શાંતિથી કશિશને સમજાવવાની કોશિશ કરી કે આ બધું તેણે તેના ફાયદા માટે કર્યું હતું. મીડિયા મારફતે લોકો સુધી કેસની વિગતો પહોંચે અને સપોર્ટ મળવાથી કેસ મજબૂત થાય તેવી તેની ગણતરી હતી. કશિશને તેની વાતમાં સચ્ચાઈ લાગી. તેણે કૌશલને સમજાવવાનું કામ ધ્યેયને સોંપ્યું. ઘરે પહોંચેલો કૌશલ હજુ પણ ગુસ્સામાં હતો. તેણે તેના પિતાને ફોન કર્યાે અને કેસની વિગતની માહિતી આપી. તેના પિતાએ કેસ બાબતે અજાણ રાખવા બદલ નારાજગી વ્યક્ત કરી. તેમણે કશિશ પર કંટ્રોલ રાખવાનું કહી કેસ પાછો ખેંચાવી લેવા જણાવ્યું. આ દરમિયાન ત્યાં પહોંચેલી કશિશને જોઈને કૌશલ બરાડ્યો અને તેને ત્યાંથી જતાં રહેવા કહ્યું.